text: [{"text_idx": "#000002", "text": "de gru\u0301a que les principales ciudaes"}, {"text_idx": "#000003", "text": "Carren\u0303o marca una tasa de 138 euros, un importe"}, {"text_idx": "#000004", "text": "El Conceyu cobra ma\u0301s por quitar vehi\u0301culos cola gru\u0301a que les tres principales ciudaes d\u2019Asturies. La tasa axustada na ordenanza municipal nu\u0301mberu 115 ye de 138 euros pa tou tipu d\u2019automo\u0301viles, ensin estremar ente motocicletes o camiones nin nel pesu de los coches. Ama\u0301s, a este importe hai qu\u2019amestar un euru por cada kilo\u0301metru que la gru\u0301a circule hasta\u2019l depo\u0301situ, alluga\u0301u al llau de l\u2019a\u0301rea recreativa de la fonte de Los A\u0301ngeles. La ciuda\u0301 asturiana col importe ma\u0301s baxu pola retirada de turismos de menos de 2.000 quilos ye Xixo\u0301n. La tierra de Xovellanos marca 70 euros de tasa, siguida por Avile\u0301s, con 75 euros. La capital, Uvie\u0301u, tien un preciu ma\u0301s eleva\u0301u: 84,2 euros, pero tampoco algama los 138 de Carren\u0303o."}, {"text_idx": "#000005", "text": "El serviciu de gru\u0301a municipal nel conceyu ta subcontrata\u0301u a una empresa privada. El conveniu con esta firma marca que tienen que tar nel territoriu de Carren\u0303o nos tres meses de branu: aproximadamente dende\u2019l 15 de xunu al 15 de setiembre. El restu del an\u0303u, la gru\u0301a allega al conceyu previu avisu de la Polici\u0301a Local pa la retirada de vehi\u0301culos mal aparcaos. La estadi\u0301stica del cuerpu contabilizo\u0301 30 actuaciones nesti sen en 2014. Asina, el Conceyu recaldo\u0301 por esti conceutu 4.140 euros."}, {"text_idx": "#000006", "text": "Otra diferencia con otros conceyos ye qu\u2019en Carren\u0303o\u2019l pagu d\u2019esta tasa faise a posteriori. Esto ye, un conductor pue sacar el so vehi\u0301culu del depo\u0301situ ensin pagar primeramente los 138 euros. Depue\u0301s, tendri\u0301a qu\u2019abonar la cantida\u0301 nes dependencies del Consistoriu, como tamie\u0301n asocede coles multes de tra\u0301ficu. La contratacio\u0301n de la gru\u0301a a una empresa privada foi una actuacio\u0301n criticada pola oposicio\u0301n. Ello ye que\u2019l Conceyu destina a tal fin seis veces ma\u0301s de lo qu\u2019ingresa por ello: \u00ab25.000 euros\u00bb, segu\u0301n los populares. Esti montante sal de sumar los 13.000 euros del costu del tresporte de recoyida de vehi\u0301culos y los 12.000 que gasten n\u2019arrendar una nave pa guardar los coches."}, {"text_idx": "#000007", "text": "N\u2019otru orde de coses, les multes impuestes pola Polici\u0301a Local de Carren\u0303o en 2014 fueron 392, lo que supo\u0301n un amenorgamientu con respecto al an\u0303u anterior, cuando hebo 430. La gran mayori\u0301a de los infractores beneficia\u0301ronse de la bonificacio\u0301n pol pagu anticipa\u0301u. En casu de les leves, abonaron 30 euros en cuenta de los 60 que marquen les ordenances fiscales. La estadi\u0301stica policial desvela que solo fixeron 15 recursos de multes. El serviciu opera tres meses al an\u0303u, na temporada braniega, \u00abpor 25.000 euros\u00bb"}, {"text_idx": "#000010", "text": "Consulte las tarifas de publicidad"}]